Indledning

Denne beretning for 2010 forelægges for Europa-Parlamentet i henhold til dettes beslutning af 16. december 1981 om Den Europæiske Unions antidumpingaktiviteter og betænkningen fra Europa-Parlamentets Udvalg om Industripolitik, Eksterne Økonomiske Forbindelser, Forskning og Energi.

Denne kortfattede beretning giver et overblik over de vigtigste begivenheder i 2010 og suppleres som i de tidligere år af et mere detaljeret arbejdsdokument fra Kommissionens tjenestegrene sammen med detaljerede bilag. Denne beretning har samme overordnede struktur og samme overskrifter som arbejdsdokumentet, således at det er nemt at finde mere detaljerede oplysninger.

Denne beretning og hele arbejdsdokumentet er også tilgængelige for offentligheden på http://ec.europa.eu/trade/issues/respectrules/anti_dumping/legis/index_en.htm.

1. Oversigt over lovgivningen

Antidumping-, antisubsidie- og beskyttelsesundersøgelser gennemføres på grundlag af Rådets grundforordninger. En oversigt over den eksisterende lovgivning kan findes i arbejdsdokumentet. De grundlæggende antidumping- og antisubsidietekster vil i det følgende blive benævnt "grundforordningen/grundforordningerne".

2. Grundlæggende begreber

Under punkt 2 i arbejdsdokumentet findes en oversigt over den terminologi og de procedurer, der anvendes i forbindelse med undersøgelser vedrørende brugen af handelspolitiske beskyttelsesinstrumenter.

3. Modernisering af handelspolitiske beskyttelsesinstrumenter

EU er af den opfattelse, at revision af EU's handelspolitiske beskyttelsesinstrumenter med jævne mellemrum kan medvirke til at sikre, at de fungerer effektivt over for illoyal handelspraksis. I den forbindelse fastslog kommissæren for handel i forbindelse med 2009-høringen i Europa-Parlamentet, at Kommissionen er åben for debat om spørgsmålet, men han fremhævede behovet for at opnå konsensus blandt de berørte parter.

I mellemtiden har Kommissionen i september 2010 som led i GD for Handels almindelige evalueringsplanlægningsproces offentliggjort et udbud med henblik på en evaluering af Den Europæiske Unions handelspolitiske beskyttelsesinstrumenter. En sådan evaluering ville bistå Kommissionen med at udforme eller forbedre sine politikinterventioner og overvåge deres effektivitet. Den ville også bistå borgerne med at udøve deres ret til at kontrollere, kritisere og have indflydelse på de politikker og aktiviteter, som Kommissionen iværksætter på deres vegne. Efter evalueringen af de indkomne bud blev der underskrevet en kontrakt ved udgangen af december 2010. Arbejdet pågik i 2011, og der forventes resultater i begyndelsen af 2012.

Kommissionen gennemførte allerede i 2010 foranstaltninger (ajourføring af webstedet for handelspolitiske beskyttelsesinstrumenter, særlig bistand til SMV'er, øget fremlæggelse af oplysninger osv.), som øger gennemsigtigheden i undersøgelser af handelspolitiske beskyttelsesinstrumenter.

4. Landsdækkende markedsøkonomisk status

I forbindelse med antidumpingundersøgelser kan et land betragtes som et land med fuld markedsøkonomi, hvis det opfylder de fem kriterier, der er nærmere beskrevet i det arbejdsdokument, som er vedlagt denne beretning.

I 2010 fortsatte evalueringen af fem ud af seks anmodninger om landsdækkende markedsøkonomisk status fra Kina, Vietnam, Armenien, Kasakhstan, Mongoliet og Belarus. Alle lande undtagen Belarus forelagde igen supplerende oplysninger til støtte for deres anmodninger i løbet af året, og deres anmodninger befinder sig på forskellige stadier i processen. Høringerne med myndighederne i Republikken Belarus blev indstillet på grund af den politiske situation i landet. De andre fem lande, der har indsendt anmodninger, befinder sig på forskellige stadier i processen med at opfylde de fem kriterier for markedsøkonomisk status.

Arbejdet vedrørende Kinas anmodning om markedsøkonomisk status fortsatte, herunder afholdtes det 10. tematiske møde i arbejdsgruppen vedrørende markedsøkonomisk status i Beijing i september 2010. På arbejdsgruppemødet drøftede de to parter bl.a. den igangværende fælles undersøgelse af regnskabspraksis i Folkerepublikken Kina, navnlig spørgsmålet om konsulenternes adgang til de kinesiske virksomheder. Arbejdet vedrørende Kinas anmodning om markedsøkonomisk status fortsatte i 2011.

Den første evalueringsrapport om Armeniens anmodning om markedsøkonomisk status blev sendt til de armenske myndigheder i begyndelsen af 2010, hvor de blev orienteret om, at de havde opfyldt to af de fem kriterier for at opnå markedsøkonomisk status. Dette blev fulgt op af en anmodning om oplysninger i juni 2010 om landets videre udvikling i retning af markedsøkonomisk status. Ved udgangen af 2010 havde Armenien imidlertid ikke sendt nogen nye oplysninger til Kommissionen.

Vietnams anden foreløbige evalueringsrapport blev færdiggjort i februar 2010, og heri konkluderedes det, at Vietnam opfylder et af de fem kriterier, som vedrører graden af statslig indblanding i økonomien. Der blev afholdt særlige møder vedrørende markedsøkonomisk status i september 2010 med Vietnam. Der blev foretaget yderligere undersøgelser i sagen i 2011.

For så vidt angår Kasakhstan, konkluderede GD for Handels tjenestegrene ved udgangen af 2010, at skønt der havde været en positiv udvikling, var landets fremskridt blevet hæmmet af dets reaktion på virkningen af den globale finanskrise på landets økonomi. Det er hensigten, at der udarbejdes en køreplan i samarbejde med Kasakhstan, som omfatter de næste skridt i processen i retning af markedsøkonomisk status.

På mødet i udvalget for handel mellem EU og Mongoliet i oktober 2010 fremlagde Kommissionen oplysninger om, hvordan evalueringen vedrørende markedsøkonomisk status skred frem, og udbad sig yderligere oplysninger i december 2010.

5. Handelspolitiske beskyttelsesinstrumenter - Råmaterialestrategi

I årsberetningen for 2009 fremhævedes for første gang de handelspolitiske beskyttelsesinstrumenters rolle inden for imødegåelse af visse konsekvenser af forvridninger i forbindelse med levering af råmaterialer. Opmærksomheden blev navnlig henledt på, at fem kinesiske virksomheder, der fremstiller skruer, bolte, møtrikker og lignende varer, for første gang ikke var blevet indrømmet markedsøkonomisk behandling, da omkostningerne til det vigtigste råmateriale, valsetråd, ikke afspejlede markedsværdien, jf. grundforordningens artikel 2, stk. 7, litra c).

I 2010 fortsatte Kommissionen denne praksis med at evaluere anmodninger om markedsøkonomisk behandling ved bl.a. at undersøge politikker, som fører til forvredne priser på råmaterialer. Et eksempel herpå i 2010 er aluminiumshjul med oprindelse i Kina.

6. Informations- og kommunikationsaktiviteter/bilaterale kontakter

6.1. Små og mellemstore virksomheder (SMV'er)

Ved udgangen af 2009 iværksatte Kommissionen en undersøgelse for at afdække behovene hos SMV'er i EU, når de deltager i handelsbeskyttelsesundersøgelser, i erkendelse af, hvilken vigtig rolle SMV'erne indtager i EU's økonomi, og hvilke vanskeligheder de står over for, når de deltager i handelsbeskyttelsesundersøgelser. Ved udgangen af 2010 modtog Kommissionen fra en kontrahent resultaterne af undersøgelsen til afdækning af SMV'ers behov i de 27 EU-medlemsstater, når de indgiver en klage eller deltager i handelsbeskyttelsesundersøgelser som importører, brugere eller eksportører i forbindelse med undersøgelser indledt af tredjelande. Resultatet af undersøgelsen omfattede også konkrete forslag til, hvordan Kommissionen og medlemsstaterne bedre kunne bistå SMV'er i forbindelse med alle aspekter af sådanne undersøgelser.

Undersøgelsen identificerer en række konkrete foranstaltninger til støtte for SMV'ernes vækst og konkurrenceevne og foreslår især tiltag for at øge information og bistand til SMV'er med henblik på anvendelsen af EU's handelspolitiske beskyttelsesinstrumenter. Disse foranstaltninger blev drøftet med nationale myndigheder, som beskæftiger sig med handelsbeskyttelse, og de tjenestegrene i GD for Handel, som beskæftiger sig med handelsbeskyttelse, med henblik på at vedtage en erklæring i 2011, der indeholder en række konkrete foranstaltninger til afhjælpning af de vanskeligheder, som SMV'er, der beskæftiger sig med handelspolitiske beskyttelsesinstrumenter, står over for.

Helpdesken for handelsbeskyttelsesanliggender for SMV'er blev oprettet på baggrund af kompleksiteten af procedurerne for handelspolitiske beskyttelsesinstrumenter, navnlig for SMV'er på grund af deres beskedne størrelse og opsplitningen mellem dem. Dens rolle er at behandle både generelle og sagsspecifikke spørgsmål og problemer vedrørende handelspolitiske beskyttelsesinstrumenter, som er specifikke for SMV'er. En del af webstedet vedrørende handelspolitiske beskyttelsesinstrumenter er specielt tilegnet SMV'er og indeholder oplysninger om kontaktsteder for helpdesken for handelsbeskyttelsesanliggender. Dette websted blev ajourført og gjort lettere tilgængeligt og mere brugervenligt, især for SMV'er.

Disse kontaktsteder modtog i 2010 mange anmodninger om oplysninger, som alle blev behandlet øjeblikkeligt. Disse anmodninger vedrørte både forløbet og indholdet af procedurerne for handelspolitiske beskyttelsesinstrumenter.

6.2. Bilaterale kontakter/informationsaktiviteter – erhvervslivet og tredjelande

At forklare lovgivning og praksis i forbindelse med EU's handelsbeskyttelsesaktiviteter er en vigtig del af arbejdet i tjenestegrenene for handelspolitiske beskyttelsesinstrumenter.

Et seminar om handelsbeskyttelse for embedsmænd fra tredjelande fandt sted i 2010. Der blev desuden gennemført en række bilaterale møder, hvor der blev drøftet forskellige handelsbeskyttelsesrelaterede emner med en række tredjelande, herunder Kina, Korea, Vietnam, Indien, Belarus og Australien, i 2010.

Der blev også afholdt flere møder med vigtige berørte sammenslutninger og virksomheder i 2010, herunder en række arrangementer sammen med Business Europe (et seminar med deltagelse af alle de vigtigste medlemmer af sammenslutningen og flere bilaterale møder med Business Europe's udvalg i handelspolitiske anliggender), og et seminar og regelmæssige møder med de vigtigste sammenslutninger af importører og distributører som f.eks. Eurocommerce og FTA.

7. Høringskonsulent

2010 var det tredje aktivitetsår for GD for Handels høringskonsulent, som påbegyndte sit arbejde i april 2007. Høringskonsulenten arbejder uafhængigt. Han er administrativt tilknyttet generaldirektøren for GD for Handel, som han er ansvarlig over for.

Høringskonsulentens vigtigste rolle er at sikre effektiv udøvelse af berørte parters proceduremæssige rettigheder, og at handelsprocedurer, der forelægges Europa-Kommissionen, håndteres uvildigt, retfærdigt og inden for en rimelig frist. Høringskonsulenten rådgiver i givet fald også GD for Handels generaldirektør i spørgsmål vedrørende rimelig behandling og i spørgsmål, som en handelsprocedure måtte give anledning til.

Ajourførte retningslinjer om samarbejde mellem høringskonsulenten og de tjenestegrene i Kommissionen, som gennemfører undersøgelser af handelspolitiske beskyttelsesinstrumenter, blev godkendt. Heri opstilles en række operationelle principper, og der indføres tidsfrister for tilrettelæggelse af høringer. Der er regler for interventioner, for så vidt angår fortrolighedsspørgsmål og adgang til dokumenter, og en række mekanismer for kommunikation og opfølgning af høringskonsulentens interventioner. De ajourførte retningslinjer blev brugt som udgangspunkt for et udkast til afgørelse om høringskonsulentens kompetenceområde. I løbet af 2010 og 2011 fandt der interne høringer sted om denne afgørelse, som planlægges vedtaget i begyndelsen af 2012.

I 2010 greb høringskonsulenten ind 55 gange i 29 handelsbeskyttelsessager og afholdt 24 høringer, hvilket udgør en betydelig stigning i antallet af sager i forhold til 2009. Høringskonsulenten modtog henvendelser fra interesserede parter, tjenestegrene i Kommissionen, som gennemfører undersøgelser af handelspolitiske beskyttelsesinstrumenter, og berørte parter. Han greb ind i forbindelse med spørgsmål, der dækker alle faser af undersøgelsen.

De vigtigste emner, som høringskonsulenten tog op i 2010 kan henføres til seks kategorier: i) afgørelser om markedsøkonomisk behandling, ii) ikke fortrolige dokumenter og fortrolighed, iii) tidsplanen for og indholdet i fremlæggelser af oplysninger, iv) definition af en EU-producent, en importør eller en bruger, v) kriterier for valg af referenceland og vi) brug af eksperter.

Der er blevet vedtaget en række eksempler på god praksis på anbefaling fra høringskonsulenten og ud fra konklusioner fra arbejdsgrupper nedsat af Kommissionens tjenestegrene. Eksempelvis er tjenestegrenene begyndt at medtage noter vedrørende foreløbige afgørelser om f.eks. stikprøveudtagning i sagen, så berørte parter har adgang til dem. Tidsplanen for udsendelse af dokumenter til fremlæggelse af oplysninger til berørte parter er også blevet forbedret. Høringskonsulenten har ikke modtaget mange klager, undtagen for så vidt angår dokumenter med fremlæggelse af oplysninger om markedsøkonomisk behandling. I et tilfælde indgik tjenestegrenene en kontrakt med en ekspert, som bistod med at analysere mulig omgåelse. Høringskonsulenten forventer, at der vil blive gjort mere brug af eksperter i kommende sager.

Ud fra det øgede antal interventioner og den brede vifte af spørgsmål, som høringskonsulenten tager op, må hans funktion nu betragtes som veletableret.

8. Overblik over antidumping-, antisubsidie- og beskyttelsesundersøgelser og ‑foranstaltninger

8.1. Generelt

Ved udgangen af 2010 opretholdt EU 124 antidumpingforanstaltninger (jf. bilag O) og 11 antisubsidieforanstaltninger (jf. bilag P).

I 2010 blev 0,43 % af den samlede import til EU berørt af antidumping- eller antisubsidieforanstaltninger.

Nærmere oplysninger om de spørgsmål, der behandles i det følgende, er anført i arbejdsdokumentet, der er vedlagt denne beretning. Henvisninger til arbejdsdokumentets bilag er angivet ved siden af overskrifterne.

8.2. Nye undersøgelser (jf. bilag A-E og bilag N)

I 2010 blev der indledt 18 undersøgelser[1]. I 13 tilfælde blev der indført midlertidig told. 9 sager blev afsluttet med indførelse af endelig told. 10 undersøgelser blev afsluttet uden indførelse af foranstaltninger. 14 foranstaltninger udløb automatisk efter deres gyldighedsperiode på 5 år.

8.3. Fornyede undersøgelser

Fornyede undersøgelser udgør fortsat en væsentlig del af arbejdet i tjenestegrenene for handelspolitiske beskyttelsesinstrumenter. I perioden 2006-2010 tegnede de sig for 61 % af alle indledte undersøgelser. Tabel 2 i arbejdsdokumentet giver statistiske oplysninger for årene 2006-2010.

8.3.1. Fornyede undersøgelser i forbindelse med udløb (jf. bilag F)

Ifølge grundforordningernes artikel 11, stk. 2, og artikel 18 udløber foranstaltninger efter fem år, medmindre det som led i en fornyet udløbsundersøgelse fastslås, at de bør bibeholdes i deres oprindelige form.

I 2010 blev der indledt 14 fornyede undersøgelser i forbindelse med udløb. 10 udløbsundersøgelser blev afsluttet med en bekræftelse af tolden, som blev forlænget med endnu en periode på 5 år. 1 udløbsundersøgelse blev afsluttet med ophævelse af foranstaltningerne.

8.3.2. Interimsundersøgelser (jf. bilag G)

Grundforordningernes artikel 11, stk. 3, og artikel 19 indeholder bestemmelser om fornyet undersøgelse af foranstaltninger i deres gyldighedsperiode. Fornyede undersøgelser kan begrænses til at omfatte aspekter i forbindelse med dumping, subsidiering eller skade.

I 2010 blev der indledt 12 interimsundersøgelser. 9 interimsundersøgelser blev afsluttet med en bekræftelse eller ændring af tolden. Ingen interimsundersøgelser blev afsluttet med ophævelse af foranstaltningerne.

8.3.3. "Andre" interimsundersøgelser (jf. bilag H)

Der blev ikke indledt "andre" undersøgelser, der ikke faldt ind under grundforordningens artikel 11, stk. 3, eller artikel 19 i 2010.

8.3.4. Undersøgelser af nye eksportører (jf. bilag I)

Grundforordningernes artikel 11, stk. 4, og artikel 20 indeholder bestemmelser om henholdsvis fornyede undersøgelser af nye eksportører og fremskyndede fornyede undersøgelser med henblik på at fastsætte en individuel dumpingmargen eller en individuel udligningstold for nye eksportører i det pågældende eksportland, som ikke eksporterede den pågældende vare i undersøgelsesperioden. Sådanne eksportører skal påvise, at de reelt er nye eksportører, og at de rent faktisk er begyndt at eksportere varen til EU efter undersøgelsesperioden. For sådanne nye eksportører kan der fastsættes en individuel told, som normalt er lavere end den landsdækkende told.

I 2010 indledtes 3 fornyede undersøgelser vedrørende nye eksportører.

8.3.5. Overvæltningsundersøgelser (jf. bilag J)

Hvis der er tilstrækkelige oplysninger, som viser, at eksportpriserne er faldet efter den oprindelige undersøgelsesperiode og inden eller efter indførelsen af foranstaltninger, eller at der har været ingen eller utilstrækkelige ændringer i videresalgspriserne eller de efterfølgende salgspriser på den importerede vare i EU, kan der indledes en overvæltningsundersøgelse for at kontrollere, om foranstaltningen har haft virkning på ovennævnte priser. Der kan fastsættes nye dumpingmarginer, og tolden kan forhøjes for at tage hensyn til sådanne lavere eksportpriser. Muligheden for overvæltningsundersøgelser er fastlagt i grundforordningernes artikel 12 og artikel 19, stk. 3.

I 2010 blev der hverken indledt eller afsluttet antiovervæltningsundersøgelser.

8.3.6. Omgåelsesundersøgelser (jf. bilag K)

Grundforordningernes artikel 13 og 23 indeholder bestemmelser om muligheden for, at undersøgelser kan genoptages, hvis der fremlægges bevis for, at foranstaltninger omgås.

I 2010 blev der indledt 2 sådanne undersøgelser. 1 antiomgåelsesundersøgelse blev afsluttet med udvidelse af tolden, og 1 blev afsluttet uden udvidelse af foranstaltningerne.

8.4. Beskyttelsesundersøgelser (jf. bilag L)

I 2010 blev der indledt 1 beskyttelsesundersøgelse.

9. Håndhævelse af antidumpingforanstaltninger/antisubsidie-foranstaltninger

9.1. Opfølgningsforanstaltninger

Opfølgningen af gældende foranstaltninger fokuserede på fire hovedområder: 1) foregribelse af svig, 2) overvågning af handelsstrømme og markedsudvikling, 3) forbedring af effektiviteten ved hjælp af passende instrumenter og 4) reaktion på retsstridig praksis. Disse aktiviteter satte tjenestegrenene med ansvar for handelspolitiske beskyttelsesinstrumenter i stand til proaktivt at samarbejde med medlemsstaterne og sikre egentlig håndhævelse af handelsbeskyttelsesforanstaltninger i Den Europæiske Union.

9.2. Overvågning af tilsagn (jf. bilag M og Q)

Overvågning af tilsagn udgør en del af håndhævelsen, da tilsagn er en form for antidumping- eller antisubsidieforanstaltninger. De godtages af Kommissionen, hvis den finder det godtgjort, at de effektivt kan afhjælpe de skadelige virkninger af dumping eller subsidiering.

I begyndelsen af 2010 var der godtaget 42 gældende tilsagn. I løbet af 2010 forekom der følgende ændringer: tilsagnene fra 1 virksomhed bortfaldt på grund af foranstaltningernes udløb, tilbud om tilsagn fra 3 virksomheder blev godtaget, og 22 tilsagn blev trukket tilbage af Kommissionen på grund af misligholdelse. Derved er i alt 22 tilsagn gældende ved udgangen af 2010.

10. Tilbagebetalinger (jf. bilag U)

Ifølge grundforordningernes artikel 11, stk. 8, og artikel 21, stk. 1, kan importører anmode om tilbagebetaling af opkrævet antidumpingtold, hvis det påvises, at den dumping- eller subsidiemargen, der lå til grund for betalingen af tolden, er blevet elimineret eller reduceret til et niveau, der er lavere end den gældende toldsats.

I 2010 blev der indgivet 29 nye anmodninger om tilbagebetaling. Ved udgangen af 2010 var der 15 igangværende undersøgelser, der omfattede 27 anmodninger. I 2010 blev der vedtaget 28 kommissionsafgørelser: i 23 blev der indrømmet delvis tilbagebetaling, og i 5 blev anmodningen om tilbagebetaling afvist. 12 anmodninger blev trukket tilbage.

11. Domstolsprøvelse: afgørelser truffet af Domstolen og Retten

I 2010 traf Domstolen og Retten i alt 13 afgørelser vedrørende antidumping- eller antisubsidiesager. Et sammendrag af nogle af afgørelserne kan findes i arbejdsdokumentet.

13 nye sager blev indbragt i 2010, 8 for Retten og 5 for Domstolen.

En liste over antidumpingsager/antisubsidiesager ved Retten og Domstolen, som endnu ikke var afsluttet ved udgangen af 2010, kan findes i bilag S til arbejdsdokumentet.

12. Aktiviteter inden for rammerne af verdenshandelsorganisationen (WTO)

12.1. Tvistbilæggelse på antidumping-, antisubsidie- og beskyttelsesområdet

WTO har fastsat en streng procedure for bilæggelse af tvister mellem WTO-medlemmer om anvendelsen af WTO-aftalerne.

I februar 2010 anmodede Kina om høringer med Den Europæiske Union om antidumpingforanstaltninger vedrørende læderfodtøj med oprindelse i Kina, som var blevet indført i 2006. Der blev afholdt høringer i marts 2010. Efterfølgende anmodede Kina i april 2010 om nedsættelse af et panel. Panelet blev nedsat i maj 2010, og dets medlemmer blev valgt i juli 2010. Panelrapporten blev offentliggjort i oktober 2011.

I december 2010 blev der rundsendt en rapport med resultaterne fra et WTO-panel i en tvistbilæggelsessag indledt af Kina mod EU vedrørende antidumpingforanstaltninger over for importen af skruer, bolte, møtrikker og lignende varer med oprindelse i Kina. Panelet fandt, at EU i langt de fleste af de undersøgte spørgsmål havde handlet helt i overensstemmelse med WTO-reglerne. Der var imidlertid en række tilfælde, hvor panelet fandt, at visse aspekter af EU's basislovgivning og praksis ikke var i overensstemmelse med visse elementer i WTO's antidumpingaftale. Sagen blev appelleret, og WTO-appelinstansen udarbejdede en rapport om sagen i juli 2011. Den 18. august 2011 orienterede Den Europæiske Union tvistbilæggelsesinstansen (DSB) om, at den har til hensigt at gennemføre DSB's henstillinger og afgørelser på en måde, der overholder dens WTO-forpligtelser inden for et rimeligt tidsrum.

Nærmere oplysninger kan findes i arbejdsdokumentet, der er vedlagt denne beretning.

12.2. Andre WTO-aktiviteter

I 2010 blev H.E. Dennis Francis (Trinidad og Tobago) udpeget som formand for DDA-forhandlingsgruppen vedrørende regler. Under hans formandskab mødtes gruppen jævnligt også i plurilateral form for at drøfte såvel spørgsmål, der er i skarp parentes, som spørgsmål, der ikke er i skarp parentes, i formandens tekst af december 2008. Endvidere blev en række nye skriftlige forslag omfattende forskellige aspekter af aftalen om subsidier og udligningsforanstaltninger forelagt, bl.a. af Indien og Kina. Der blev dog ikke gjort fremskridt inden for antidumping og horisontale subsidier.

Inden for fiskeri drøftede gruppen intensivt alle aspekter af spørgsmål, der kunne være relevante. Dette skabte mulighed for præcisering af medlemmernes synspunkter i vigtige spørgsmål, men bragte ikke holdningerne tættere på hinanden. Det bekræftede snarere, hvor forskellige holdningerne er medlemmerne imellem (både i udviklingslande og udviklede lande), og kompleksiteten og følsomheden i udviklingslandenes situation.

Samtidig med disse aktiviteter fortsatte Kommissionens tjenestegrenes deltagelse i det normale arbejde i udvalgene for antidumping, subsidier, udligning og beskyttelse. Udvalgene afholdt to ordinære samlinger for at gennemgå anmeldelser og drøfte spørgsmål af særlig interesse.

Konklusion

I 2010 var der et lille fald både i antallet af indledte sager i forhold til det foregående år og i antallet af endelige foranstaltninger, der blev indført. Antallet af undersøgelser, som afsluttedes uden indførelse af foranstaltninger faldt også en smule, mens antallet af midlertidige foranstaltninger, der blev indført i løbet af det foregående år, voksede med næsten en tredjedel. Fornyede undersøgelser udgør fortsat en betydelig del af tjenestegrenenes arbejde, men antallet af indledte fornyede undersøgelser faldt en smule i forhold til 2009. Antallet af afsluttede fornyede undersøgelser blev halveret i forhold til tallene i 2009.

[1] Tabel 1 i arbejdsdokumentet giver statistiske oplysninger om de nye undersøgelser for årene 2006-2010, der er gennemført i henhold til grundforordningernes artikel 5 og 10.